અંધકાર વચ્ચે અચાનક પ્રકાશનું કિરણ દેખાયું હોય એમ અલકાની આંખ ચમકી. જમણા હાથની પહેલી આંગળી પતિ સામે લંબાવીને એણે રસ્તો બતાવ્યો. ‘એક કામ કરો... એ બંને તો શનિવારે પપ્પાજીને મળવાનાં છે. તમે કાલે જ વિભાકરભાઈ જોડે શાંતિથી વાત કરીને એમને વિશ્વાસમાં લો. સુભાષ અને શાલિની દોઢ કરોડના દલ્લા માટે તૈયારી કરી રહ્યા છે એ વાત સમજાવીને આ આખો કેસ એમને સોંપી દો. એમની સામે બોલવાની કોઈની તાકાત નથી. એ અવાજ કરશે એટલે બહેન-બનેવી ઠરી જશે. મારી વાત ખોટી છે?’